๕ พฤติกรรมใช้เงินแบบผิดๆ ที่มนุษย์ออฟฟิศมองข้าม มีอะไรบ้าง
๕ พฤติกรรมใช้เงินแบบผิดๆ ที่มนุษย์ออฟฟิศมองข้าม


๑. ทานอาหารกลางวัน แล้วมักมีต่อด้วยขนมขบเคี้ยว และกาแฟ
ขนมขบเคี้ยว นอกจากเป็นรายจ่ายส่วนเกินของมื้อกลางวัน ยังเป็นส่วนเกินต่อร่างกายอีกต่างหาก สถาบันวิจัยในต่างประเทศ เคยทำการศึกษาแล้วพบว่า การหยุดขนมขบเคี้ยวเหล่านี้เพียงแค่สัปดาห์ละถุง สามารถลดน้ำหนักได้ถึงเดือนละ ๐.๘ กก. ทีเดียว แนะนำว่า ให้หาแรงจูงใจการงดซื้อขนมพวกนี้ด้วยการมองที่ตัวเลขน้ำหนักที่ลดลงได้แทน


๒. ละเลยที่จะต้องตรวจราคาสินค้า และลืมวางแผน
ข้าวของบางอย่าง สามารถซื้อตุนไว้ได้เป็นเดือน หรือเป็นไตรมาส นั้นหมายความว่า ถ้ามีการวางแผนที่ดี และตรวจสอบราคาว่า หากซื้อจำนวนมากขึ้น จะช่วยให้ประหยัดได้ไหมนั้น จะพบว่า สามารถประหยัดเงินได้เดือนละหลายร้อยบาท ยกตัวอย่างเช่น จากที่เคยซื้อยาสีฟันแบบหลอดต่อหลอด กระดาษชำระแบบม้วนต่อม้วน ก็เปลี่ยนเป็นซื้อยกโหล ราคาต่อชิ้นก็จะถูกลง แถมยังประหยัดเวลา ไม่ต้องออกจากบ้านไปซื้อหลายๆ รอบอีกต่างหาก


๓. ไปเที่ยวที ไม่เคยมีที่จ่ายต่ำกว่างบ
ถือเป็นเรื่องที่ต้องจำเป็นต้องกลับมาสำรวจ ก็เข้าใจอยู่หรอกว่า ไปเที่ยว ไปชาร์ตแบตฯ ทั้งที ก็อยากให้มันมีความสุข ให้มันสบายๆ ไม่ต้องคิดอะไรมาก อะไรที่ว่าดี ยอมจ่ายแบบสุดๆ เมื่ออยู่ในช่วงพักร้อน แล้วพอกลับจากพักร้อน ก็ต้องกลับมานั่งทำงานงกๆ เพราะเงินเก็บหมด ต้องเริ่มกันใหม่ แบบนี้ไม่ไหว กับดักนี้นี่เอง ที่มนุษย์เงินเดือนติดอยู่ จนทำให้ปัจจัยเรื่องจำนวนค่าจ้างเงินเดือน มามีผลต่อการตัดสินใจเลือกงาน มากกว่า นั้นคืองานที่รักหรือเปล่า วิธีแก้ไข ควรตั้งงบประมาณ และกันเงินสำหรับการพักผ่อนออกจากเงินเก็บปกติ โดยตั้งไว้เลยว่า อีก ๔ เดือนข้างหน้า ฉันตั้งใจจะไปเที่ยวญี่ปุ่นด้วยงบประมาณ ๔๐,๐๐๐ บาท โดยจะออมเพิ่มอีกเดือนละ ๑๐,๐๐๐ บาท แบบนี้เป็นต้น


๔. จ่ายถูกไปก่อน แต่กลายเป็นจ่ายแพงทีหลัง
คนส่วนใหญ่เคยเจอปัญหานี้ ยกตัวอย่างเช่น โทรศัพท์จากพนักงานขายแพ็คเกจสมาชิกโรงแรม ๑ ปี มีทั้งที่พักฟรี รับประทานอาหารฟรี และส่วนลดใช้บริการธุรกิจในเครือมากมาย ปัญหาคือ ซื้อมา ก็ใช้ได้ไม่คุ้ม ตอนซื้อมา ก็จินตนาการว่า จะไปมันทุกๆ ๓ เดือน แต่พอเอาเข้าจริง ไม่ติดงาน ก็เบื่อ อยากเปลี่ยนที่เที่ยว หรือถึงได้ไปจริงๆ เทียบกับการพักผ่อนอยู่บ้านเฉยๆ ก็ยังประหยัดเงินกว่าการพยายามไปเที่ยวตามโปรโมชั่นให้มันคุ้มที่ซื้อมา ดังนั้น พวกโปรโมชั่น จ่ายก่อน แล้วรับส่วนลดราคาถูก แนะนำให้คิดดีๆ ก่อนซื้อ


๕. สังสรรค์วันศุกร์ สนุกคืนเดียว ทุกข์ทั้งสัปดาห์
นอกจากการดื่มสุรานั้นผิดศีลข้อ ๕ แล้ว ยังเสี่ยงต่อการดูดเงินในกระเป๋าออกไปมากเกินความจำเป็น เพราะตอนสนุก ไม่คิดว่าต้องจ่ายเท่าไหร่ ความยับยั้งชั่งใจไม่มี และถึงมี บางทีก็กลัวเสียหน้า พอเมากลับบ้านมา เสี่ยงประสบอุบัติเหตุ วันเสาร์ก็นอนซมทั้งวัน ต้องช่วยกันเตือน
ความรู้ทางการเงิน,ตลาดการเงิน & ผลิตภัณฑ์และบริการทางการเงิน